30.12.2009 14:03   "Jah, ma saatsin 23. detsembril sellise kirja," ütles Pihl täna ERR-i uudisteportaalile. "See asi on nüüd tehtud. Võtame selle teema maha ja rohkem ei taha ma sellest midagi rääkida."    Pihl tunnistas 18. detsembril toimunud sotsiaaldemokraatide juhatuse koosolekul, et tema poolt esitatud riigireetmiskahtlustusega kuriteoteade ministrite suhtes oli poliitiline viga ning sisaldas ebasobivaid väiteid.    Kuigi enne koosolekut seadsid mitmed sotside juhtivad liikmed kahtluse alla Pihli sobivuse erakonna juhi kohale, ei hakanud juhatus seda küsimust siiski  arutama ning leppis Pihli selgitustega.     Detsembri keskel lahvatas avalikkuses skandaal, kui selgus, et Pihl on esitanud kaitsepolitseile kuriteoteate, milles kahtlustab Ansipit, Langi ja Paeti riigireetmises seoses Markovi-Jakemenko viisaskandaaliga. Kui Pihl algul otsest kuriteoteate esitamist eitas, nõudis justiitsminister Lang kaitsepolitseist vastava dokumendi välja ja riputas selle avalikult ministeeriumi koduleheküljele.